               EUROPOS KOMISIJA
            Briuselis, 2019 03 06
            COM(2019) 97 final
            2019/0053(NLE)
            Pasiūlymas
            TARYBOS SPRENDIMAS
            dėl pozicijos, kurios Europos Sąjungos vardu turi būti laikomasi Regioninėje žvejybos pietų Ramiajame vandenyne valdymo organizacijoje, kuriuo panaikinamas Sprendimas 9784/17

               AIŠKINAMASIS MEMORANDUMAS

               1.Pasiūlymo dalykas

               Šis pasiūlymas teikiamas dėl sprendimo, kuriuo nustatoma pozicija, kurios Sąjungos vardu turi būti laikomasi 2019–2023 m. Regioninės žvejybos pietų Ramiajame vandenyne valdymo organizacijos (SPRFMO) posėdžiuose dėl numatomo išteklių išsaugojimo ir valdymo priemonių priėmimo.

               2.Pasiūlymo aplinkybės

               2.1.Konvencija dėl pietų Ramiojo vandenyno atviros jūros žuvininkystės išteklių išsaugojimo ir valdymo

               Konvencija dėl pietų Ramiojo vandenyno atviros jūros žuvininkystės išteklių išsaugojimo ir valdymo (SPRFMO konvencija) siekiama įsteigus SPRFMO užtikrinti ilgalaikį žvejybos išteklių išsaugojimą ir tausų jų naudojimą Konvencijos rajone. Konvencija įsigaliojo 2012 m. rugpjūčio 24 d.

               Sąjunga Tarybos sprendimu 2012/130/ES
                  1
                ratifikavo SPRFMO konvenciją ir yra SPRFMO šalis.

               2.2.SPRFMO komisija

               SPRFMO komisija yra SPRFMO konvencija įsteigtas organas, atsakingas už žvejybos išteklių valdymą ir išsaugojimą Konvencijos rajone. Ji priima jos kompetencijai priklausančių žvejybos išteklių išsaugojimo ir valdymo priemones, kuriomis siekiama užtikrinti ilgalaikį tų išteklių išsaugojimą ir tausų jų naudojimą.

               Sąjunga, kaip SPRFMO komisijos narė, turi dalyvavimo teisę ir balsavimo teisę. SPRFMO komisija sprendimus paprastai priima bendru sutarimu. Tačiau ji gali priimti sprendimus trijų ketvirtadalių balsų dauguma, išskyrus atvejus, kai SPRFMO konvencijoje aiškiai nustatyta, kad sprendimas priimamas bendru sutarimu.

               2.3.SPRFMO komisijos sprendimai

               SPRFMO komisija turi įgaliojimus priimti jos kompetencijai priklausančių žvejybos išteklių išsaugojimo ir vykdymo užtikrinimo priemones. Tos priemonės susitariančiosioms šalims yra privalomos.

               Pagal SPRFMO konvencijos 17 straipsnio 1 dalį priemonės įsigalioja praėjus 90 dienų po to, kai SPRFMO apie jas praneša susitariančiosioms šalims. Jei kuri nors SPRFMO komisijos narė per 60 dienų nuo pranešimo apie sprendimą gavimo dienos pateikia prieštaravimą sprendimui, šis sprendimas jai netampa privalomas klausimais, dėl kurių paprieštarauta. Jei pateikiamas prieštaravimas, per 30 dienų nuo prieštaravimo pateikimo termino pabaigos sudaroma peržiūros grupė sprendimui dėl prieštaravimo priimti.

               3.Pozicija, kurios turi būti laikomasi Sąjungos vardu

               Pozicija, kurios Sąjungos vardu turi būti laikomasi metiniuose regioninių žvejybos valdymo organizacijų posėdžiuose, šiuo metu nustatoma taikant dviejų pakopų procedūrą. Tarybos sprendimu nustatomi daugiametės Sąjungos pozicijos priėmimo pagrindiniai principai bei gairės, paskui ši pozicija prieš kiekvieną metinį posėdį koreguojama neoficialiais Komisijos dokumentais ir jie aptariami Tarybos darbo grupėje.

               SPRFMO atveju šis principas įgyvendintas 2017 m. gegužės 30 d. Tarybos sprendimu 9784/17, kuriuo nustatoma Sąjungos pozicija SPRFMO 2017–2021 m. Sprendime nustatyti bendrieji principai ir gairės, tačiau taip pat kiek įmanoma atsižvelgiama į SPRFMO ypatumus. Be to, valstybėms narėms pageidaujant, jame nustatyta standartinė kasmetinio Sąjungos pozicijos nustatymo procedūra.

               Sprendime 9784/17 nenumatyta Sąjungos poziciją SPRFMO peržiūrėti iki 2022 m. metinio posėdžio. Tačiau didžioji dauguma Tarybos sprendimų, kuriais nustatoma Sąjungos pozicija įvairiose regioninėse žvejybos valdymo organizacijose, kurių susitariančioji šalis ji yra, turi būti peržiūrėti prieš 2019 m. tų regioninių žvejybos valdymo organizacijų metinius posėdžius. Todėl, siekiant skatinant Sąjungos pozicijų visose regioninėse žvejybos valdymo organizacijose nuoseklumą ir suderinti peržiūros procedūrų laiką, tikslinga paankstinti Sąjungos pozicijos SPRFMO 2019–2023 m. peržiūrą ir pakeisti Sprendimą 9784/17;

               Į Sprendimą 9784/17 įtraukti naujos bendros žuvininkystės politikos principai ir gairės, nustatyti Europos Parlamento ir Tarybos reglamente (ES) Nr. 1380/2013
                  2
               , atsižvelgiant ir į Komisijos komunikato dėl bendros žuvininkystės politikos išorės aspekto
                  3
                tikslus. Be to, Sąjungos pozicija juo pakoreguota pagal Lisabonos sutartį.

               Atliekant šią su žvejybos poveikiu susijusią peržiūrą atsižvelgiama į Komisijos komunikatą Europos Parlamentui, Tarybai, Europos ekonomikos ir socialinių reikalų komitetui ir Regionų komitetui „Europinė plastikų žiedinėje ekonomikoje strategija“
                  4
               , Sąjungos vyriausiosios įgaliotinės užsienio reikalams ir saugumo politikai ir Europos Komisijos bendrą komunikatą „Tarptautinis vandenynų valdymas. Mūsų vandenynų darnaus valdymo darbotvarkė“
                  5
                ir Tarybos išvadas dėl to bendro komunikato
                  6
               .

               4.Teisinis pagrindas

               4.1.Procedūrinis teisinis pagrindas

               4.1.1.Principai

               Sutarties dėl Europos Sąjungos veikimo (SESV) 218 straipsnio 9 dalyje numatyti sprendimai, kuriais „nustatomos pozicijos, kurios Sąjungos vardu priimamos susitarimu įsteigtame organe, kai tam organui reikia priimti teisinę galią turinčius aktus, išskyrus aktus, papildančius arba pakeičiančius susitarimo institucinę struktūrą“.

               „Teisinę galią turintys aktai“ apima aktus, kurie turi teisinę galią pagal aptariamą organą reglamentuojančias tarptautinės teisės normas, ir priemones, kurios nėra privalomos pagal tarptautinę teisę, tačiau „gali stipriai paveikti Sąjungos teisės akto leidėjo priimamų teisės aktų turinį“
                  7
               .

               4.1.2.Taikymas aptariamuoju atveju

               SPRFMO komisija yra įsteigta susitarimu, būtent SPRFMO konvencija.

               Aktai, kuriuos turi priimti SPRFMO komisija, yra teisinę galią turintys aktai. Numatomi aktai turi būti privalomi pagal tarptautinę teisę, remiantis SPRFMO konvencijos 17 straipsniu, ir gali labai paveikti ES teisės aktų turinį, be kita ko:

               ·Tarybos reglamento (EB) Nr. 1005/2008, nustatančio Bendrijos sistemą, kuria siekiama užkirsti kelią neteisėtai, nedeklaruojamai ir nereglamentuojamai (NNN) žvejybai
                  8
               ;

               ·Tarybos reglamento (EB) Nr. 1224/2009, nustatančio Bendrijos kontrolės sistemą, kuria užtikrinamas bendrosios žuvininkystės politikos taisyklių laikymasis
                  9
               , ir

               ·2017 m. gruodžio 12 d. Europos Parlamento ir Tarybos reglamento (ES) 2017/2403 dėl tvaraus išorės žvejybos laivynų valdymo
                  10
               .

               Numatomais aktais SPRFMO konvencijos institucinė struktūra nepapildoma ir nekeičiama.

               Todėl siūlomo sprendimo procedūrinis teisinis pagrindas yra SESV 218 straipsnio 9 dalis.

               4.2.Materialinis teisinis pagrindas

               4.2.1.Principai

               Sprendimo pagal SESV 218 straipsnio 9 dalį materialinis teisinis pagrindas pirmiausia priklauso nuo numatomo akto, dėl kurio Sąjungos vardu nustatoma pozicija, tikslo ir turinio. Jeigu tuo aktu siekiama dviejų tikslų arba jį sudaro dvi dalys ir jeigu vieną iš tų tikslų ar dalių galima laikyti pagrindiniu tikslu arba pagrindine dalimi, o kita dalis ar kiti tikslai yra tik papildomi, sprendimas pagal SESV 218 straipsnio 9 dalį turi būti grindžiamas tik vienu materialiniu teisiniu pagrindu – tuo, kurio reikalauja pagrindinis ar svarbesnis tikslas arba dalis.

               4.2.2.Taikymas aptariamuoju atveju

               Pagrindinis numatomo akto tikslas ir turinys yra susiję su žuvininkyste. Reglamentas (ES) Nr. 1380/2013 yra teisinis principų, į kuriuos turi būti atsižvelgta šioje pozicijoje, pagrindas.

               Todėl siūlomo sprendimo materialinis teisinis pagrindas yra SESV 43 straipsnio 2 dalis. Šiuo sprendimu turi būti pakeistas Sprendimas 9784/17.

               4.3.Išvada

               Siūlomo sprendimo teisinis pagrindas turėtų būti SESV 43 straipsnio 2 dalis kartu su SESV 218 straipsnio 9 dalimi.

               2019/0053 (NLE)

               Pasiūlymas

               TARYBOS SPRENDIMAS

               dėl pozicijos, kurios Europos Sąjungos vardu turi būti laikomasi Regioninėje žvejybos pietų Ramiajame vandenyne valdymo organizacijoje, kuriuo panaikinamas Sprendimas 9784/17

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 43 straipsnio 2 dalį kartu su 218 straipsnio 9 dalimi,

               atsižvelgdama į Europos Komisijos pasiūlymą,

               kadangi:

               (1)2011 m. spalio 3 d. Tarybos sprendimu 2012/130/ES
                  11
                Sąjunga sudarė Konvenciją dėl pietų Ramiojo vandenyno atviros jūros žuvininkystės išteklių išsaugojimo ir valdymo (toliau – SPRFMO konvencija), pagal kurią įsteigta SPRFMO komisija;

               (2)SPRFMO komisija yra atsakinga už išteklių išsaugojimo ir valdymo priemonių priėmimą siekiant SPRFMO konvencijos tikslų. Tos priemonės gali tapti privalomos Sąjungai;

               (3)Europos Parlamento ir Tarybos reglamente (ES) Nr. 1380/2013
                  12
                nustatyta, kad Sąjunga turi užtikrinti, kad žvejybos ir akvakultūros veikla ilguoju laikotarpiu būtų aplinkosauginiu požiūriu tvari ir būtų valdoma tokiu būdu, kuris dera su tikslais užtikrinti naudą ekonominėje, socialinėje ir užimtumo srityse ir padėti užtikrinti maisto tiekimą. Jame taip pat nustatyta, kad Sąjunga žuvininkystės valdymui turi taikyti atsargumo principą ir siekti užtikrinti, kad gyvieji jūrų biologiniai ištekliai būtų naudojami taip, kad atkurti ir išlaikyti žvejojamų rūšių populiacijų dydžiai viršytų dydžius, kuriais gali būti užtikrintas didžiausias galimas tausios žvejybos laimikis. Be to, tame reglamente nustatyta, kad Sąjunga turi imtis patikimiausiomis turimomis mokslinėmis rekomendacijomis grindžiamų išteklių valdymo ir išsaugojimo priemonių, remti mokslinių žinių ir rekomendacijų plėtojimą, laipsniškai panaikinti žuvų išmetimo į jūrą praktiką ir skatinti taikyti tokius žvejybos metodus, kuriais prisidedama prie selektyvesnės žvejybos ir padedama vengti nepageidaujamos priegaudos bei kiek įmanoma ją sumažinti, taip pat vykdyti žvejybą, kuria daromas mažas poveikis jūrų ekosistemoms ir žvejybos ištekliams. Reglamente (ES) Nr. 1380/2013 taip pat pabrėžta, kad Sąjunga šių tikslų ir principų turi laikytis žuvininkystės išorės santykiuose;

               (4)kaip teigiama Sąjungos vyriausiosios įgaliotinės užsienio reikalams ir saugumo politikai ir Europos Komisijos bendrame komunikate „Tarptautinis vandenynų valdymas. Mūsų vandenynų darnaus valdymo darbotvarkė“
                  13
                ir Tarybos išvadose dėl to bendro komunikato
                  14
               , pagrindinis ES veiksmų šiuose forumuose siekis – skatinti įgyvendinti priemones, kuriomis remiamas ir didinamas regioninių žvejybos valdymo organizacijų veiksmingumas ir prireikus gerinamas jų valdymas;

               (5)Komisijos komunikate Europos Parlamentui, Tarybai, Europos ekonomikos ir socialinių reikalų komitetui ir Regionų komitetui „Europinė plastikų žiedinėje ekonomikoje strategija“
                  15
                nurodytos konkrečios priemonės, kurias taikant mažėtų plastiko kiekis ir jūros tarša, taip pat jūroje būtų prarandama ar paliekama mažiau žvejybos įrankių;

               (6)tikslinga nustatyti poziciją, kurios Sąjungos vardu turi būti laikomasi SPRFMO komisijoje 2019–2023 m., nes SPRFMO išteklių išsaugojimo ir vykdymo užtikrinimo priemonės bus privalomos Sąjungai ir gali labai paveikti Sąjungos teisės aktų, būtent Tarybos reglamento (EB) Nr. 1005/2008
                  16
               , Tarybos reglamento (EB) Nr. 1224/2009
                  17
                ir Europos Parlamento ir Tarybos reglamento (ES) 2017/2403
                  18
               , turinį;

               (7)Tarybos sprendime 9784/17 nenumatyta Sąjungos poziciją SPRFMO komisijoje peržiūrėti iki 2022 m. metinio posėdžio. Tačiau didžioji dauguma Tarybos sprendimų, kuriais nustatoma Sąjungos pozicija skirtingose regioninėse žvejybos valdymo organizacijose, kurių susitariančioji šalis Sąjunga yra, turi būti peržiūrėti prieš 2019 m. tų regioninių žvejybos valdymo organizacijų metinius posėdžius. Todėl, siekiant skatinti didesnį Sąjungos pozicijų visose regioninėse žvejybos valdymo organizacijose nuoseklumą ir supaprastinti peržiūros procedūrą, tikslinga paankstinti Tarybos sprendimo 9784/17
                  19
                peržiūrą ir tą sprendimą panaikinti bei pakeisti nauju sprendimu, skirtu 2019–2023 metų laikotarpiui;

               (8)atsižvelgiant į kintantį SPRFMO konvencijos rajono žvejybos išteklių pobūdį ir dėl jo kylantį poreikį Sąjungos pozicijoje atsižvelgti į naujus pokyčius, įskaitant naują mokslinę ir kitą susijusią informaciją, pateiktą prieš metinius SPRFMO komisijos posėdžius arba per juos, laikantis Europos Sąjungos sutarties (ES sutarties) 13 straipsnio 2 dalyje nustatyto lojalaus Sąjungos institucijų bendradarbiavimo principo, turėtų būti nustatytos 2019–2023 m. taikytinos kasmetinio Sąjungos pozicijos tikslinimo procedūros,

               PRIĖMĖ ŠĮ SPRENDIMĄ:

               1 straipsnis

               Pozicija, kurios Sąjungos vardu turi būti laikomasi Regioninės žvejybos pietų Ramiajame vandenyne valdymo organizacijos (SPRFMO) komisijos posėdžiuose, yra išdėstyta I priede.

               2 straipsnis

               Pozicija, kurios Sąjungos vardu turi būti laikomasi SPRFMO komisijos posėdžiuose, kasmet tikslinama laikantis II priedo.

               3 straipsnis

               I priede nustatytą Sąjungos poziciją įvertina ir prireikus ne vėliau kaip iki 2024 m. metinio SPRFMO komisijos posėdžio patikslina Taryba, remdamasi Komisijos pasiūlymu.

               4 straipsnis

               2017 m. gegužės 30 d. Sprendimas 9784/17 panaikinamas.

               5 straipsnis

               Šis sprendimas skirtas Komisijai.

               Priimta Briuselyje

                     Tarybos vardu

                     Pirmininkas

                     (1)

                        2011 m. spalio 3 d. Tarybos sprendimas 2012/130/ES dėl Konvencijos dėl pietų Ramiojo vandenyno atviros jūros žuvininkystės išteklių išsaugojimo ir valdymo patvirtinimo Europos Sąjungos vardu (OL L 67, 2012 3 6, p. 1).

                     (2)

                        Europos Parlamento ir Tarybos reglamentas (ES) Nr. 1380/2013 dėl bendros žuvininkystės politikos, kuriuo iš dalies keičiami Tarybos reglamentai (EB) Nr. 1954/2003 ir (EB) Nr. 1224/2009 bei panaikinami Tarybos reglamentai (EB) Nr. 2371/2002 ir (EB) Nr. 639/2004 bei Tarybos sprendimas 2004/585/EB (OL L 354, 2013 12 28, p. 22).

                     (3)

                        COM(2011) 424, 2011 7 13.

                     (4)

                        COM(2018) 28 final, 2018 1 16.

                     (5)

                        JOIN(2016) 49 final, 2016 11 10.

                     (6)

                        7348/1/17 REV 1, 2017 3 24.

                     (7)

                        2014 m. spalio 7 d. Teisingumo Teismo sprendimo Vokietija prieš Tarybą, C-399/12, ECLI:EU:C:2014:2258, 61–64 punktai.

                     (8)

                        OL L 286, 2008 10 29, p. 1.

                     (9)

                        OL L 343, 2009 12 22, p. 1.

                     (10)

                        OL L 347, 2017 12 28, p. 81.

                     (11)

                        2011 m. spalio 3 d. Tarybos sprendimas 2012/130/ES dėl Konvencijos dėl pietų Ramiojo vandenyno atviros jūros žuvininkystės išteklių išsaugojimo ir valdymo patvirtinimo Europos Sąjungos vardu (OL L 67, 2012 3 6, p. 1).

                     (12)

                        2013 m. gruodžio 11 d. Europos Parlamento ir Tarybos reglamentas (ES) Nr. 1380/2013 dėl bendros žuvininkystės politikos, kuriuo iš dalies keičiami Tarybos reglamentai (EB) Nr. 1954/2003 ir (EB) Nr. 1224/2009 bei panaikinami Tarybos reglamentai (EB) Nr. 2371/2002 ir (EB) Nr. 639/2004 bei Tarybos sprendimas 2004/585/EB (OL L 354, 2013 12 28, p. 22).

                     (13)

                        JOIN(2016) 49 final, 2016 11 10.

                     (14)

                        7348/1/17 REV 1, 2017 3 24.

                     (15)

                        COM(2018) 28 final, 2018 1 16.

                     (16)

                        Tarybos reglamentas (EB) Nr. 1005/2008, nustatantis Bendrijos sistemą, kuria siekiama užkirsti kelią neteisėtai, nedeklaruojamai ir nereglamentuojamai (NNN) žvejybai, atgrasyti nuo jos ir ją panaikinti, iš dalies keičiantis reglamentus (EEB) Nr. 2847/93, (EB) Nr. 1936/2001 ir (EB) Nr. 601/2004 bei panaikinantis reglamentus (EB) Nr. 1093/94 ir (EB) Nr. 1447/1999 (OL L 286, 2008 10 29, p. 1).

                     (17)

                        2009 m. lapkričio 20 d. Tarybos reglamentas (EB) Nr. 1224/2009, nustatantis Sąjungos kontrolės sistemą, kuria užtikrinamas bendrosios žuvininkystės politikos taisyklių laikymasis, iš dalies keičiantis reglamentus (EB) Nr. 847/96, (EB) Nr. 2371/2002, (EB) Nr. 811/2004, (EB) Nr. 768/2005, (EB) Nr. 2115/2005, (EB) Nr. 2166/2005, (EB) Nr. 388/2006, (EB) Nr. 509/2007, (EB) Nr. 676/2007, (EB) Nr. 1098/2007, (EB) Nr. 1300/2008, (EB) Nr. 1342/2008 ir panaikinantis reglamentus (EEB) Nr. 2847/93, (EB) Nr. 1627/94 ir (EB) Nr. 1966/2006 (OL L 343, 2009 12 22, p. 1).

                     (18)

                        2017 m. gruodžio 12 d. Europos Parlamento ir Tarybos reglamentas (ES) 2017/2403 dėl tvaraus išorės žvejybos laivynų valdymo, kuriuo panaikinamas Tarybos reglamentas (EB) Nr. 1006/2008 (OL L 347, 2017 12 28, p. 81).

                     (19)

                        2017 m. gegužės 30 d. Tarybos sprendimas, kuriuo nustatoma pozicija, kurios Europos Sąjungos vardu turi būti laikomasi Regioninėje žvejybos pietų Ramiajame vandenyne valdymo organizacijoje (SPRFMO), ir panaikinamas 2012 m. spalio 25 d. Tarybos sprendimas dėl pozicijos, kurios Sąjunga turi laikytis Regioninėje žvejybos pietų Ramiajame vandenyne valdymo organizacijoje, nustatymo.

    ---documentbreak---

               EUROPOS KOMISIJA
            Briuselis, 2019 03 06
            COM(2019) 97 final
            PRIEDAI
            prie
            pasiūlymo dėl Tarybos sprendimo
            dėl pozicijos, kurios Europos Sąjungos vardu turi būti laikomasi Regioninėje žvejybos pietų Ramiajame vandenyne valdymo organizacijoje, kuriuo panaikinamas Sprendimas 9784/17

               I PRIEDAS

               Pozicija, kurios Sąjungos vardu turi būti laikomasi Regioninėje žvejybos pietų Ramiajame vandenyne valdymo organizacijoje (SPRFMO)

               1.PRINCIPAI

               Regioninėje žvejybos pietų Ramiajame vandenyne valdymo organizacijoje Sąjunga:

               a) veikia vadovaudamasi Sąjungos tikslais ir principais, įgyvendinamais vykdant bendrą žuvininkystės politiką, visų pirma taikydama atsargumo principą ir orientuodamasi į Reglamento (ES) Nr. 1380/2013 2 straipsnio 2 dalyje išdėstytus tikslus, susijusius su didžiausiu galimu tausios žvejybos laimikiu, kad paskatintų ekosisteminio žuvininkystės valdymo metodo taikymą, kad būtų vengiama nepageidaujamos priegaudos ir siekiama kiek įmanoma ją sumažinti, kad laipsniškai būtų panaikinta žuvų išmetimo į jūrą praktika ir sumažintas žvejybos veiklos poveikis jūrų ekosistemoms ir jų buveinėms, taip pat skatindama ekonomiškai gyvybingą ir konkurencingą Sąjungos žuvininkystę, kad būtų užtikrinamas tinkamas nuo žvejybos veiklos priklausančių asmenų pragyvenimo lygis ir atsižvelgiama į vartotojų interesus;

               b) siekia, kad į SPRFMO priemonių rengimo etapą būtų tinkamai įtraukti suinteresuotieji subjektai, ir užtikrina, kad SPRFMO priimamos priemonės atitiktų SPRFMO konvencijos tikslus;

               c) užtikrina, kad SPRFMO priimamos priemonės atitiktų tarptautinę teisę, visų pirma 1982 m. JT jūrų teisės konvencijos, 1995 m. JT susitarimo dėl vienos valstybės ribas viršijančių žuvų išteklių ir toli migruojančių žuvų išteklių išsaugojimo bei valdymo, 1993 m. Susitarimo dėl skatinimo žvejybos laivams atviroje jūroje laikytis tarptautinių išsaugojimo ir valdymo priemonių, taip pat Maisto ir žemės ūkio organizacijos 2009 m. Susitarimo dėl uosto valstybės priemonių nuostatas;

               d) skatina laikytis pozicijų, derančių su to paties rajono regioninių žvejybos valdymo organizacijų (RŽVO) geriausia patirtimi;

               e) siekia suderinamumo ir sąveikos su Sąjungos įgyvendinama politika, kuri yra dvišalių žuvininkystės santykių su trečiosiomis valstybėmis dalis, ir užtikrina derėjimą su kitomis savo politikos sritimis, kaip antai išorės santykių, užimtumo, aplinkos, prekybos, plėtros, mokslinių tyrimų ir inovacijų;

               f)užtikrina, kad būtų laikomasi Sąjungos tarptautinių įsipareigojimų;

               g) laikosi 2012 m. kovo 19 d. Tarybos išvadų dėl Komisijos komunikato dėl bendros žuvininkystės politikos išorės aspekto
                  1
               ;

               h) siekia užtikrinti vienodas sąlygas Sąjungos laivynui SPRFMO konvencijos rajone remdamasi tais pačiais principais ir standartais, kokie taikomi pagal Sąjungos teisę, ir skatinti vienodą tų principų ir standartų įgyvendinimą;

               i) laikosi Sąjungos vyriausiosios įgaliotinės užsienio reikalams ir saugumo politikai ir Europos Komisijos bendro komunikato „Tarptautinis vandenynų valdymas. Mūsų vandenynų darnaus valdymo darbotvarkė“
                  2
                ir Tarybos išvadų dėl to bendro komunikato
                  3
               , taip pat skatina įgyvendinti priemones, kuriomis remiamas ir didinamas SPRFMO efektyvumas ir prireikus gerinamas jos valdymas bei veiksmingumas (visų pirma mokslo, reikalavimų laikymosi, skaidrumo ir sprendimų priėmimo srityse), taip prisidėdama prie visų darnaus vandenynų valdymo aspektų;

               j) skatina RŽVO ir regioninių jūrų konvencijų koordinavimą ir prireikus, jei taikoma, bendradarbiavimą su pasaulinėmis organizacijomis pagal jų įgaliojimus;

               k)skatina bendradarbiavimo ne tunų regioninėse žvejybos valdymo organizacijose mechanizmus, panašius į vadinamąjį Kobės procesą, susijusį su tunų RŽVO.

               2.GAIRĖS

               Sąjunga prireikus stengiasi, kad SPRFMO imtųsi šių veiksmų:

               a) Konvencijos rajone nustatytų žvejybos išteklių išsaugojimo ir valdymo priemones, pagrįstas patikimiausiomis turimomis mokslinėmis rekomendacijomis, įskaitant SPRFMO reguliuojamiems gyviesiems jūrų biologiniams ištekliams taikomus bendrus leidžiamus sužvejoti kiekius (BLSK) ir kvotas arba pastangų reguliavimo priemones, kuriomis palaipsniui kuo greičiau ir ne vėliau kaip 2020 m. būtų pasiektas didžiausią galimą tausios žvejybos laimikį užtikrinantis naudojimo lygis. Prireikus į tas išteklių išsaugojimo ir valdymo priemones įtraukiamos specialiosios peržvejojamiems ištekliams skirtos priemonės, siekiant žvejybos pastangas suderinti su turimomis žvejybos galimybėmis;

               b) nustatytų priemones, padedančias Konvencijos rajone užkirsti kelią neteisėtai, nedeklaruojamai ir nereglamentuojamai (NNN) žvejybai, atgrasyti nuo jos ir ją panaikinti, įskaitant NNN žvejybą vykdančių laivų sąrašo sudarymą;

               c) Konvencijos rajone nustatytų stebėsenos, kontrolės ir priežiūros priemones, kad būtų užtikrintas kontrolės veiksmingumas ir atitiktis SPRFMO priimtoms priemonėms;

               d) nustatytų priemones, skirtas neigiamam žvejybos poveikiui jūrų biologinei įvairovei ir jūrų ekosistemoms sumažinti, įskaitant priemones, kuriomis siekiama sumažinti jūros taršą ir užkirsti kelią plastiko išmetimui į jūrą bei sumažinti jūroje esančio plastiko poveikį jūrų biologinei įvairovei ir ekosistemoms, taip pat SPRFMO konvencijos rajone taikytinas pažeidžiamų jūrų ekosistemų apsaugos priemones, atitinkančias SPRFMO konvenciją ir Maisto ir žemės ūkio organizacijos (FAO) tarptautines giliavandenės žvejybos atvirojoje jūroje valdymo gaires, ir priemones, padėsiančias išvengti nepageidaujamos priegaudos (visų pirma, pažeidžiamų jūrų gyvūnų rūšių) bei kiek įmanoma ją sumažinti ir laipsniškai panaikinti žuvų išmetimo į jūrą praktiką;

               e)nustatytų priemones, kuriomis siekiama sumažinti paliktų, prarastų ar kitaip į vandenyną išmestų žvejybos įrankių poveikį ir sudaryti tokių įrankių identifikavimo ir ištraukimo sąlygas;

               f) nustatytų priemones, kuriomis siekiama uždrausti žvejybą, kurios vienintelis tikslas – rinkti ryklių pelekus, ir reikalauti, kad visi iškraunami rykliai būtų su visais nepašalintais pelekais;

               h)prireikus rengtų rekomendacijas, kiek tai leidžiama pagal atitinkamus steigiamuosius dokumentus, kuriomis būtų skatinama įgyvendinti Tarptautinės darbo organizacijos konvenciją dėl darbo žvejybos sektoriuje;

               i)prireikus nustatytų bendrą strategiją su kitomis RŽVO, visų pirma dalyvaujančiomis žvejybos valdymo tame pačiame regione veikloje;

               j) nustatytų papildomų techninių priemonių, grindžiamų SPRFMO pagalbinių organų ir darbo grupių rekomendacijomis.

               II PRIEDAS

               Kasmetinis pozicijos, kurios Sąjunga turi laikytis

               Regioninės žvejybos pietų Ramiajame vandenyne valdymo organizacijos posėdžiuose, tikslinimas

               Prieš kiekvieną SPRFMO komisijos posėdį, sušaukiamą sprendimams, turėsiantiems Sąjungai teisinę galią, priimti, imamasi veiksmų, būtinų siekiant, kad pozicijoje, kuri bus pareikšta Sąjungos vardu, būtų atsižvelgta į Europos Komisijai pateiktą naujausią mokslinę ir kitą susijusią informaciją, laikantis I priede išdėstytų principų ir gairių.

               Šiuo tikslu ir remdamasi ta informacija, Europos Komisija, likus pakankamai laiko iki kiekvieno SPRFMO komisijos posėdžio, perduoda Tarybai arba jos parengiamiesiems organams rašytinį dokumentą, kuriame išdėstoma išsami informacija apie siūlomą Sąjungos pozicijos patikslinimą, kad būtų apsvarstyti ir patvirtinti pozicijos, kuri bus pareikšta Sąjungos vardu, elementai.

               Jei SPRFMO komisijos posėdyje, įskaitant rengiamą vietoje, susitarimo pasiekti neįmanoma, kad Sąjungos pozicijoje būtų atsižvelgta į naujus elementus, klausimas perduodamas Tarybai arba jos parengiamiesiems organams.

                     (1)

                        7087/12 REV 1 ADD 1 COR 1.

                     (2)

                        JOIN(2016) 49 final, 2016 11 10.

                     (3)

                        7348/1/17 REV 1, 2017 3 24.


               EUROPOS KOMISIJA
            Briuselis, 2019 06 03
            COM(2019) 262 final
            2019/0129(NLE)
            Pasiūlymas
            TARYBOS SPRENDIMAS
            dėl pozicijos, kurios Europos Sąjungos vardu turi būti laikomasi Pasaulio muitinių organizacijos taryboje, dėl PMO rekomendacijos dėl Suderintos sistemos pakeitimo pagal 16 straipsnį

               2019/0129 (NLE)

               Pasiūlymas

               TARYBOS SPRENDIMAS

               dėl pozicijos, kurios Europos Sąjungos vardu turi būti laikomasi Pasaulio muitinių organizacijos taryboje, dėl PMO rekomendacijos dėl Suderintos sistemos pakeitimo pagal 16 straipsnį

               AIŠKINAMASIS MEMORANDUMAS

               1.
                     Pasiūlymo dalykas

               Šis pasiūlymas teikiamas dėl sprendimo, kuriuo nustatoma pozicija, kurios Sąjungos vardu turi būti laikomasi Pasaulio muitinių organizacijos taryboje, dėl numatomo rekomendacijos dėl Suderintos sistemos (SS) nomenklatūros pakeitimo projekto priėmimo.

               2.
                     Pasiūlymo aplinkybės

               2.1.
                     Tarptautinė konvencija dėl suderintos prekių aprašymo ir kodavimo sistemos

               Tarptautinės konvencijos dėl suderintos prekių aprašymo ir kodavimo sistemos (toliau – Susitarimas) tikslas – sudaryti palankesnes sąlygas tarptautinei prekybai vykdyti ir statistiniams duomenims, ypač susijusiems su tarptautine prekyba, rinkti, lyginti ir analizuoti. Šio Susitarimo priede pateikta SS nomenklatūra – tarptautinė suderinta sistema, kuria naudodamosi dalyvaujančios valstybės parduodamų prekių muitinį klasifikavimą gali atlikti remdamosi bendru pagrindu. Visų pirma SS nomenklatūroje pateikiamas prekių aprašymas (pozicijos ir subpozicijos) ir atitinkami prekių skaitiniai kodai (nustatomi pagal šešiaženklę kodavimo sistemą). SS nomenklatūra peržiūrima kas penkerius metus
                  1
               . Šią nomenklatūrą taiko daugiau kaip 190 pasaulio šalių administracijų – taigi, pagal ją klasifikuojama daugiau kaip 98 proc. visų pasaulyje parduodamų prekių.

               Susitarimas įsigaliojo 1988 m. sausio 1 d.

               Europos Sąjunga ir visos valstybės narės yra Susitarimo
                  2
                šalys.

               2.2.
                     Pasaulio muitinių organizacija (PMO)

               Pasaulio muitinių organizacija (PMO), 1952 m. įsteigta kaip Muitinių bendradarbiavimo taryba, yra nepriklausomas tarpvyriausybinis organas, kurio paskirtis – didinti muitinės administracijų efektyvumą ir veiksmingumą. PMO savo nariams siūlo įvairias konvencijas ir kitas tarptautines priemones, techninę pagalbą ir mokymo paslaugas. Šiuo metu PMO atstovauja 182 įvairių pasaulio šalių muitinės administracijoms.

               PMO valdymo organas yra taryba, kuri savo funkcijas vykdo pasikliaudama sekretoriato gebėjimais bei įgūdžiais ir įvairiais techniniais bei patariamaisiais komitetais.

               Už parengiamąjį darbą, susijusį su Susitarimu, PMO atsakingas techninis komitetas – SS komitetas. Pagrindinės SS komiteto užduotys:

               ·užtikrinti vienodą Suderintos sistemos teisinių tekstų aiškinimą ir taikymą, be kita ko, spręsti susitariančiųjų šalių ginčus dėl klasifikacijos, ir taip sudaryti palankesnes sąlygas prekybai;

               ·kad būtų atsižvelgta į technologijų pažangą ir prekybos sistemos pokyčius bei kitus Suderintos sistemos naudotojų poreikius, teikti pasiūlymus dėl Suderintos sistemos pakeitimų ir atnaujinimo;

               ·skatinti plačiai taikyti Suderintą sistemą ir nagrinėti su ja susijusius bendro pobūdžio ir politikos klausimus.

               PMO taryba svarsto SS komiteto parengtus Susitarimo pakeitimų pasiūlymus ir gali rekomenduoti juos susitariančiosioms šalims. PMO tarybos rekomenduoti pakeitimai laikomi priimtais, jeigu per šešis mėnesius po to, kai apie tuos pakeitimus buvo pranešta, nė viena susitariančioji šalis nepareiškia prieštaravimo.

               Pozicijos dėl SS, kurių Sąjungos vardu turi būti laikomasi PMO, derinamos su valstybėmis narėmis. Sąjunga ir jos valstybės narės PMO taryboje turi tik vieną balsą.

               2.3.
                     Numatomas PMO tarybos aktas

               133-iojoje ir (arba) 134-ojoje sesijoje (2019 m. birželio 27–29 d.) PMO taryba pagal SS konvencijos 16 straipsnį turi priimti rekomendaciją dėl SS nomenklatūros pakeitimų (toliau – numatomas aktas). Peržiūrėta SS nomenklatūra įsigalios 2022 m.

               Rekomendacija buvo rengiama per SS komiteto 63-iąją sesiją 2019 m. kovo 19–29 d.

               Į rekomendacijos projektą įtraukti 355 SS nomenklatūros pakeitimai, kuriais siekiama atsižvelgti į prekybos sistemos raidą, naujų technologijų plėtrą ir poreikį modernizuoti arba pritaikyti nomenklatūrą prie jos aplinkos. Siūlomais pakeitimais visų pirma siekiama:

               –supaprastinti nomenklatūrą – išbraukti pozicijas ir subpozicijas, kurioms priskiriamų produktų prekybos apimtis yra maža, ir taip atnaujinti SS atsižvelgiant į produktų raidą;

               –palengvinti klasifikavimą pagal taikomus tarptautinius standartus arba atsižvelgiant į naujus produktus ar produktų sudėties pokyčius (ląstelių terapijos preparatai, 3D spausdintuvai, plokštieji ekranai, jogurtai, maisto produktai, kurių sudėtyje yra vabzdžių, grynas alyvuogių aliejus, naujoviški tabako gaminiai, bepiločiai orlaiviai, puslaidininkiai, keitliai ir kt.);

               –geriau suderinti nomenklatūros versijas prancūzų ir anglų kalbomis siekiant užtikrinti vienodą taikymą ir sumažinti esamus ar galimus klasifikavimo skirtumus;

               –sudaryti palankesnes sąlygas kovai su sukčiavimu ir neteisėta prekyba ir sveikatos bei aplinkos apsaugai, sukuriant su įvairiomis sritimis susijusias pozicijas ir subpozicijas (sintetiniai deimantai, cheminės medžiagos, kultūros vertybės, fentanilis, atliekos ir t. t.).

               Pasiūlymus pateikė tarptautinės organizacijos (Kimberley proceso forumas, FAO, Bazelio ir Roterdamo konvencijos, Tarptautinė alyvuogių aliejaus taryba ir kt.), susitariančiosios šalys ir PMO sekretoriatas. Tarp šių pakeitimų yra keli ES pateikti pasiūlymai (pvz., dėl šviesai ir šilumai jautrių plokščių, laminuotų medžiagų, pripučiamųjų valčių, elektroninės tekstilės, stiklo pluoštų, 3D spausdintuvų, ugniai atsparios keramikos, kalimo staklių, jogurto, 27 skirsnio 3 pastabos, lanksčiųjų pieštukų).

               Rekomendacijos projektas pridedamas kaip R priedas prie 2019 m. kovo mėn. vykusio SS komiteto 63-iojo posėdžio ataskaitos (Doc. NC2626B1b-HSC/63/March 2019).

               3.
                     Pozicija, kurios turi būti laikomasi Sąjungos vardu

               Siūloma pozicija siekiama pareikšti pritarimą rekomendacijos dėl SS nomenklatūros pakeitimo projektui.

               ES svarbu, kad tokia rekomendacija būtų priimta, nes ja siekiama atnaujinti ir modernizuoti SS nomenklatūrą ir supaprastinti bei palengvinti produktų klasifikavimą. Be to, svarbu pažymėti, kad ES buvo viena iš svarbiausių šio modernizavimo proceso dalyvių – per šį peržiūros ciklą ji pateikė didelę susijusių pasiūlymų dalį.

               Nuolat vyko konsultacijos su valstybėmis narėmis Muitinės ekspertų grupėje (SS/PMO koordinavimo skyriuje) ir Taryboje, o prireikus konsultuotasi ir su Komisijos tarnybomis.

               ES pozicija dėl pakeitimo, susijusio su naujoviškais tabako gaminiais, nustatyta Tarybos sprendimu prieš pirmiau minėtą SS komiteto sesiją
                  3
               . Kadangi Tarybos sprendime nukrypstama nuo Komisijos pasiūlymo, Komisija pateikė pareiškimą
                  4
               , kuriame priminė, kad pagal PSO tabako kontrolės pagrindų konvenciją šiuo metu atliekamas darbas, susijęs su naujoviškų tabako gaminių išskiriamų medžiagų pobūdžiu, ir kad rezultatus gali prireikti nagrinėti vėlesniu etapu, jeigu atsiras naujų duomenų, kurie bus svarbūs vertinant tokių gaminių objektyvias charakteristikas ir savybes muitinio klasifikavimo tikslais.

               Todėl siūloma tokia pozicija:

               –dėl rekomendacijos – Sąjunga turėtų pritarti rekomendacijos priėmimui;

               –prireikus Sąjunga taip pat turėtų pritarti tolesniems redakcinio pobūdžio pakeitimams, kuriuos gali pasiūlyti PMO sekretoriatas.

               Siūloma ES pozicija atitinka nustatytą muitų politiką ir Europos Sąjungos Teisingumo Teismo praktiką importuojamas prekes klasifikuoti pagal jų objektyvias charakteristikas ir savybes.

               Siūloma pozicija būtina, kad ES galėtų pareikšti poziciją kitame PMO tarybos posėdyje.

               4.
                     Teisinis pagrindas

               4.1.1.
                     Principai

               Sutarties dėl Europos Sąjungos veikimo (SESV) 218 straipsnio 9 dalyje numatyti sprendimai, kuriais „nustatomos pozicijos, kurios Sąjungos vardu priimamos susitarimu įsteigtame organe, kai tam organui reikia priimti teisinę galią turinčius aktus, išskyrus aktus, papildančius arba pakeičiančius susitarimo institucinę struktūrą“.

               Sąvoka „teisinę galią turintys aktai“ apima aktus, turinčius teisinę galią pagal aptariamą organą reglamentuojančias tarptautinės teisės normas. Ji taip pat apima priemones, kurios nėra privalomos pagal tarptautinę teisę, tačiau „gali stipriai paveikti Sąjungos teisės akto leidėjo priimamų teisės aktų [...] turinį“
                  5
               .

               Todėl siūlomo sprendimo, kuriuo nustatoma pozicija, kurios turi būti laikomasi Sąjungos vardu ir dėl numatomo akto, procedūrinis teisinis pagrindas yra SESV 218 straipsnio 9 dalis.

               4.1.2.
                     Teisinio pagrindo taikymas aptariamuoju atveju

               PMO taryba yra Susitarimu, būtent 1950 m. gruodžio 15 d. Muitinių bendradarbiavimo tarybos steigimo konvencija, įsteigtas organas. Remiantis Tarptautine konvencija dėl suderintos prekių aprašymo ir kodavimo sistemos, šis organas yra atsakingas už rekomendacijų dėl šios Konvencijos pakeitimų teikimą susitariančiosioms šalims.

               Numatoma, kad per birželio mėn. įvyksiantį posėdį PMO taryba pagal SS konvencijos 16 straipsnį rekomenduos SS susitariančiosioms šalims iš dalies pakeisti minėtos Konvencijos (SS nomenklatūros) priedą; šis pakeitimas bus laikomas priimtu per šešis mėnesius, nebent kuri nors iš susitariančiųjų šalių pareikš prieštaravimą. Įsigalioję priimti pakeitimai pagal tarptautinę teisę yra privalomi visoms susitariančiosioms šalims, o kiekvienos susitariančiosios šalies tarifų ir (arba) statistinė nomenklatūra turi būti suderinta su iš dalies pakeista Suderinta sistema. Todėl patvirtinta rekomendacija bus įtraukta į ES teisės aktus, būtent į Tarybos reglamento (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo 1 priedą. Taip yra dėl to, kad pirmiau minėto reglamento 2 straipsnio a punkte nustatyta: „2. Kombinuotąją nomenklatūrą sudaro: a) suderintos sistemos nomenklatūra“.

               Numatomu aktu Susitarimo institucinė struktūra nepapildoma ir nekeičiama.

               Todėl siūlomo sprendimo procedūrinis teisinis pagrindas yra SESV 218 straipsnio 9 dalis.

               4.2.
                     Materialinis teisinis pagrindas

               4.2.1.
                     Principai

               Sprendimo pagal SESV 218 straipsnio 9 dalį materialinis teisinis pagrindas pirmiausia priklauso nuo numatomo akto, dėl kurio Sąjungos vardu nustatoma pozicija, tikslo ir turinio. Jeigu numatomu aktu siekiama dviejų tikslų arba jį sudaro dvi dalys ir jeigu vieną iš tų tikslų ar dalių galima laikyti pagrindiniu tikslu arba pagrindine dalimi, o kita dalis ar kiti tikslai yra tik papildomi, sprendimas pagal SESV 218 straipsnio 9 dalį turi būti grindžiamas tik vienu materialiniu teisiniu pagrindu – tuo, kurio reikalauja pagrindinis ar svarbesnis tikslas arba dalis.

               4.2.2.
                     Teisinio pagrindo taikymas aptariamuoju atveju

               Pagrindinis numatomo akto uždavinys ir turinys susijęs su muitų sąjunga, todėl siūlomo sprendimo materialinis teisinis pagrindas yra SESV 28 straipsnio 1 dalis.

               4.3. Išvada

               Siūlomo sprendimo teisinis pagrindas turėtų būti SESV 28 straipsnio 1 dalis kartu su SESV 218 straipsnio 9 dalimi.

               5.
                     Poveikis biudžetui

               Pasiūlymas neturi poveikio Europos Sąjungos biudžetui.

               6.
                     Numatomo akto skelbimas

               Netaikoma.

               2019/XXX(NLE)

               Pasiūlymas

               TARYBOS SPRENDIMAS

               dėl pozicijos, kurios Europos Sąjungos vardu turi būti laikomasi Pasaulio muitinių organizacijos taryboje, dėl PMO rekomendacijos dėl Suderintos sistemos pakeitimo pagal 16 straipsnį

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 28 straipsnio 1 dalį kartu su 218 straipsnio 9 dalimi,

               atsižvelgdama į Europos Komisijos pasiūlymą,

               kadangi:

               (1)
                     Tarybos sprendimu 87/369
                  61 Sąjunga sudarė Tarptautinę konvenciją dėl suderintos prekių aprašymo ir kodavimo sistemos (toliau – Susitarimas); šis Susitarimas įsigaliojo 1988 m. sausio 1 d.;

               (2)
                     remiantis Susitarimo 7 straipsniu, Suderintos sistemos komitetas gali rengti PMO tarybai pasiūlymus dėl SS nomenklatūros pakeitimo. Remiantis Susitarimo 16 straipsniu, PMO taryba gali susitariančiosioms šalims rekomenduoti šį pakeitimą;

               (3)
                     numatoma, kad per birželio mėn. vyksiančias sesijas PMO taryba priims sprendimą dėl rekomendacijos susitariančiosioms šalims dėl SS nomenklatūros pakeitimo. Ši rekomendacija bus priimta remiantis Suderintos sistemos komiteto parengtu ir per 2019 m. kovo 19–29 d. vykusią komiteto 63-iąjį posėdį galutinai patvirtintu pasiūlymu. Ji įsigalios 2022 m. sausio 1 d.;

               (4)
                     itin svarbu, kad SS nomenklatūra būtų nuolat atnaujinama ir atitiktų prekybos sistemos raidą bei naujų technologijų pažangą ir kad joje būtų kuo labiau atsižvelgiama į naudotojų poreikius. Į siūlomą rekomendaciją įtraukta daug pakeitimų, kuriais siekiama atsižvelgti į poreikį modernizuoti arba pritaikyti nomenklatūrą prie jos aplinkos;

               (5)
                     kadangi rekomendaciją dėl SS nomenklatūros pakeitimo turi patvirtinti PMO taryba, tikslinga nustatyti poziciją, kurios turi būti laikomasi Sąjungos vardu, nes, kai tik ši rekomendacija bus priimta pagal Susitarimo 16 straipsnį, ji bus privaloma Sąjungai ir galės stipriai paveikti Sąjungos teisės aktų, būtent Tarybos reglamento (EEB) Nr. 2658/87
                  72 1 priedo, turinį;

               (6)
                     dalinė ES pozicija, kurios turi būti laikomasi PMO, buvo nustatyta dar prieš Suderintos sistemos komiteto 63-iąjį posėdį
                  83;

               (7)
                     tikslinga pritarti SS nomenklatūros pakeitimo projektui ir bet kokiems neesminiams redakcinio pobūdžio pakeitimams, kurie gali būti laikomi būtinais,

               PRIĖMĖ ŠĮ SPRENDIMĄ:

               1 straipsnis

               Pozicija, kurios Sąjungos vardu turi būti laikomasi 2019 m. birželio mėn. vyksiančiose PMO tarybos sesijose, yra pritarti rekomendacijos dėl Suderintos sistemos pakeitimo pagal 16 straipsnį projektui, išdėstytam Dokumento NC2626B1b (Report HSC/63/March 2019) R priede.

               Neesminiams rekomendacijos pagal 16 straipsnį projekto redakcinio pobūdžio pakeitimams Sąjungos atstovai, atsižvelgdami į būsimų PMO tarybos sesijų eigą, konsultuodamiesi su valstybėmis narėmis arba derindami veiksmus vietoje vykstančiuose koordinaciniuose posėdžiuose, gali pritarti be tolesnio Tarybos sprendimo.

               2 straipsnis

               Šis sprendimas skirtas Komisijai.

               Priimta Briuselyje

                  Tarybos vardu

                  Pirmininkas

                     (1)

                        SS nomenklatūra buvo sukurta 1988 m. ir nuo to laiko buvo peržiūrėta penkis kartus. Jos pakeitimai įsigaliojo 1996, 2002, 2007, 2012 ir 2017 metais.

                     (2)

                        1987 m. balandžio 7 d. Tarybos sprendimas 87/369 dėl Tarptautinės suderintos prekių aprašymo ir kodavimo sistemos konvencijos bei konvencijos pakeitimo protokolo sudarymo (OL L 198, 1987 7 20, p. 1).

                     (3)

                        ST 7138 2019 INIT, Tarybos sprendimas dėl pozicijos, kurios Europos Sąjungos vardu turi būti laikomasi Pasaulio muitinių organizacijoje, dėl Suderintos sistemos

                     (4)

                        ST 7208 2019 ADD 1, Tarybos sprendimas dėl pozicijos, kurios Europos Sąjungos vardu turi būti laikomasi Pasaulio muitinių organizacijoje, dėl Suderintos sistemos; priėmimas; Komisijos pareiškimas.

                     (5)

                        2014 m. spalio 7 d. Teisingumo Teismo sprendimas Vokietija prieš Tarybą, C-399/12, ECLI:EU:C:2014:2258, 61–64 punktai.

                     (6)
                  1
                        1987 m. balandžio 7 d. Tarybos sprendimas 87/369/EEB dėl Tarptautinės suderintos prekių aprašymo ir kodavimo sistemos konvencijos bei konvencijos pakeitimo protokolo sudarymo (OL L 198, 1987 7 20, p. 1).

                     (7)
                  2
                        1987 m. liepos 23 d. Tarybos reglamentas (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (OL L 256, 1987 9 7, p. 1).

                     (8)
                  3
                        ST 7138 2019 INIT, Tarybos sprendimas dėl pozicijos, kurios Europos Sąjungos vardu turi būti laikomasi Pasaulio muitinių organizacijoje, dėl Suderintos sistemos; ST 7208 2019 ADD 1, Tarybos sprendimas dėl pozicijos, kurios Europos Sąjungos vardu turi būti laikomasi Pasaulio muitinių organizacijoje, dėl Suderintos sistemos; priėmimas; Komisijos pareiškimas.


               EUROPOS KOMISIJA
            Briuselis, 2019 11 14
            COM(2019) 586 final
            2019/0259(NLE)
            Pasiūlymas
            TARYBOS SPRENDIMAS
            dėl Protokolo, kuriuo, atsižvelgiant į Kroatijos Respublikos įstojimą į Europos Sąjungą, iš dalies keičiamas 2011 m. birželio 16 ir 21 d. pasirašytas Jungtinių Amerikos Valstijų, Europos Sąjungos bei jos valstybių narių, Islandijos ir Norvegijos Karalystės oro susisiekimo susitarimas, pasirašymo Europos Sąjungos bei jos valstybių narių vardu

               AIŠKINAMASIS MEMORANDUMAS

               1.PASIŪLYMO APLINKYBĖS

               •Pasiūlymo pagrindimas ir tikslai

                  Pagal Stojimo akto 6 straipsnio 2 dalį Kroatija įsipareigojo prisijungti prie Sąjungos ir valstybių narių su trečiosiomis šalimis sudarytų ar pasirašytų susitarimų. Tarp šių susitarimų – Jungtinių Amerikos Valstijų, Europos Sąjungos bei jos valstybių narių, Islandijos ir Norvegijos oro susisiekimo susitarimas (toliau – Keturšalis susitarimas), kuriuo Islandija ir Norvegija įtraukiamos į Europos bendrijos bei jos valstybių narių ir Jungtinių Amerikos Valstijų susitarimo dėl oro susisiekimo (toliau – ES ir JAV oro susisiekimo susitarimas) taikymo sritį.

                  Toje nuostatoje taip pat nustatyta, kad dėl Kroatijos prisijungimo prie tokių susitarimų Taryba, vieningai spręsdama valstybių narių vardu, susitaria su atitinkamomis trečiosiomis šalimis sudarydama protokolą, pridedamą prie tokių susitarimų. Be to, dėl tų protokolų valstybių narių vardu derasi Komisija.

                  Todėl Komisija derėjosi dėl protokolo, kuriuo iš dalies keičiamas Keturšalis susitarimas, siekiant sudaryti sąlygas Kroatijai prisijungti prie to susitarimo.

                  Šio pasiūlymo tikslas – pasiekti, kad būtų priimtas Sutarties dėl Europos Sąjungos veikimo (SESV) 218 straipsnio 5 dalimi ir Stojimo akto 6 straipsnio 2 dalimi pagrįstas Tarybos sprendimas, kuriuo suteikiami įgaliojimai Sąjungos bei jos valstybių narių vardu pasirašyti protokolą ir laikinai taikyti jį Sąjungoje ir valstybėse narėse pagal jo 6 straipsnį su sąlyga, kad jis bus sudarytas vėliau.

               •Bendrosios aplinkybės

               Kroatijos įsipareigojimas pagal Stojimo akto 6  straipsnio 2 dalį taip pat taikomas ES ir JAV oro susisiekimo susitarimui ir Europos Sąjungos bei jos valstybių narių, Islandijos ir Norvegijos papildomam susitarimui, kuriuo reglamentuojami tų susitariančiųjų šalių santykiai pagal Keturšalį susitarimą.

               Todėl Komisija derėjosi dėl protokolų, kuriais iš dalies keičiami ir minėtieji susitarimai, siekiant sudaryti sąlygas Kroatijai prisijungti prie tų susitarimų. Kartu su šiuo pasiūlymu pateikiami pasiūlymai dėl Tarybos sprendimų dėl tų protokolų pasirašymo ir laikino taikymo, taip pat dėl jų sudarymo, kaip ir pasiūlymas dėl Tarybos sprendimo dėl protokolo, kuriuo iš dalies keičiamas Keturšalis susitarimas, sudarymo.

               •Suderinamumas su toje pačioje politikos srityje galiojančiomis nuostatomis

               ES ir JAV oro susisiekimo susitarimas buvo pirmasis išsamus oro susisiekimo susitarimas su pagrindine Sąjungos aviacijos partnere. Tai yra svarbiausias oro susisiekimo susitarimas pasaulyje, pagal kurį per metus skraidinama daugiau kaip 80 mln. keleivių ir kuris yra su aviacija susijusios ES išorės politikos pagrindas. Po to, kai tas susitarimas Keturšalio susitarimo pagrindu taip pat pradėtas taikyti Islandijai ir Norvegijai, jo svarba padidėjo. Protokolu Kroatijai bus suteikta galimybė pasinaudoti to susitarimo teikiamomis galimybėmis.

               •Suderinamumas su galiojančiomis pasiūlymo srities nuostatomis

               Protokolu Kroatijai suteikiama galimybė įvykdyti savo įsipareigojimą pagal Stojimo akto 6 straipsnio 2 dalį prisijungti prie Keturšalio susitarimo.

               2.TEISINIS PAGRINDAS, SUBSIDIARUMO IR PROPORCINGUMO PRINCIPAI

               •Teisinis pagrindas

               SESV 100 straipsnio 2 dalis kartu su 218 straipsnio 5 dalimi ir Stojimo akto 6 straipsnio 2 dalies antra pastraipa.

               •Subsidiarumo principas (neišimtinės kompetencijos atveju)

                Protokolu Kroatijai bus suteikta galimybė pasinaudoti Keturšalio susitarimo, kuriuo sudaromos vienodos patekimo į rinką sąlygos ir kuriuo remiantis rengiami nauja reguliavimo institucijų bendradarbiavimo ir konvergencijos susitarimai tose srityse, kurios yra būtinos siekiant teikti saugias, patikimas ir veiksmingas oro susisiekimo paslaugas, teikiamomis galimybėmis. Tokie susitarimai gali būti pasiekti tik Sąjungos lygmeniu.

               •Proporcingumo principas

                  Protokolas yra susijęs tik su nagrinėjamu klausimu, t. y. Kroatijos prisijungimu prie Keturšalio susitarimo, ir jame nesprendžiami kiti klausimai.

               •Priemonės pasirinkimas

                  Tarptautinis susitarimas.

               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI

               •Galiojančių teisės aktų ex post vertinimas / tinkamumo patikrinimas

                  Netaikoma.

               •Konsultacijos su suinteresuotosiomis šalimis

                  Netaikoma.

               •Tiriamųjų duomenų rinkimas ir naudojimas

                  Netaikoma.

               •Poveikio vertinimas

                  Netaikoma.

               •Reglamentavimo tinkamumas ir supaprastinimas

                  Netaikoma.

               •Pagrindinės teisės

                  Netaikoma.

               4.POVEIKIS BIUDŽETUI

                  Pasiūlymas neturi poveikio Sąjungos biudžetui.

               5.KITI ELEMENTAI

               •Siūlomo susitarimo santrauka

                  Protokolą sudaro dėstomoji dalis, kurioje numatytas Kroatijos prisijungimas prie Keturšalio susitarimo ir susijusios to susitarimo pataisos, ir bendra deklaracija dėl kitų kalbinių redakcijų autentiškumo patvirtinimo.

               2019/0259 (NLE)

               Pasiūlymas

               TARYBOS SPRENDIMAS

               dėl Protokolo, kuriuo, atsižvelgiant į Kroatijos Respublikos įstojimą į Europos Sąjungą, iš dalies keičiamas 2011 m. birželio 16 ir 21 d. pasirašytas Jungtinių Amerikos Valstijų, Europos Sąjungos bei jos valstybių narių, Islandijos ir Norvegijos Karalystės oro susisiekimo susitarimas, pasirašymo Europos Sąjungos bei jos valstybių narių vardu

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 100 straipsnio 2 dalį kartu su 218 straipsnio 5 dalimi,

               atsižvelgdama į Kroatijos stojimo aktą, ypač į jo 6 straipsnio 2 dalies antrą pastraipą,

               atsižvelgdama į Europos Komisijos pasiūlymą,

               kadangi:

               (1)remdamasi 2012 m. rugsėjo 14 d. Tarybos sprendimu 13351/12, kuriuo Komisija įgaliojama pradėti derybas, Komisija derėjosi dėl Protokolo, kuriuo, atsižvelgiant į Kroatijos  Respublikos įstojimą į Europos Sąjungą, iš dalies keičiamas 2011 m. birželio 16 ir 21 d. pasirašytas Jungtinių Amerikos Valstijų, Europos Sąjungos bei jos valstybių narių, Islandijos ir Norvegijos Karalystės oro susisiekimo susitarimas (toliau – Protokolas);

               (2)derybos sėkmingai užbaigtos 2019 m. kovo 8 d. parafavus Protokolą;

               (3)Sąjunga ir jos valstybės narės Protokolą turėtų pasirašyti ir laikinai taikyti pagal jo 6 straipsnį su sąlyga, kad jis bus sudarytas vėliau,

               PRIĖMĖ ŠĮ SPRENDIMĄ:

               1 straipsnis

               Sąjungos bei jos valstybių narių vardu įgaliojama pasirašyti Protokolą, kuriuo, atsižvelgiant į Kroatijos  Respublikos įstojimą į Europos Sąjungą, iš dalies keičiamas 2011 m. birželio 16 ir 21 d. pasirašytas Jungtinių Amerikos Valstijų, Europos Sąjungos bei jos valstybių narių, Islandijos ir Norvegijos Karalystės oro susisiekimo susitarimas, su sąlyga, kad Protokolas bus sudarytas.

               Protokolo tekstas pridedamas prie šio sprendimo.

               2 straipsnis

               Tarybos pirmininkas įgaliojamas paskirti asmenį (-is), įgaliotą (-us) Sąjungos ir jos valstybių narių vardu pasirašyti Protokolą.

               3 straipsnis

               Kol Protokolas neįsigaliojo, Sąjunga ir jos valstybės narės Protokolą laikinai taiko pagal jo 6 straipsnį.

               4 straipsnis

               Šis sprendimas įsigalioja jo priėmimo dieną.

               Priimta Briuselyje

                     Tarybos vardu

                     Pirmininkas

    ---documentbreak---

               EUROPOS KOMISIJA
            Briuselis, 2019 11 14
            COM(2019) 586 final
            PRIEDAI
            prie
            pasiūlymo dėl Tarybos sprendimo
            dėl Protokolo, kuriuo, atsižvelgiant į Kroatijos Respublikos įstojimą į Europos Sąjungą, iš dalies keičiamas 2011 m. birželio 16 ir 21 d. pasirašytas Jungtinių Amerikos Valstijų, Europos Sąjungos bei jos valstybių narių, Islandijos ir Norvegijos Karalystės oro susisiekimo susitarimas, pasirašymo Europos Sąjungos bei jos valstybių narių vardu

               1 priedas

               PROTOKOLAS

               kuriuo, atsižvelgiant į Kroatijos  Respublikos įstojimą į Europos Sąjungą, iš dalies keičiamas 2011 m. birželio 16 ir 21 d. pasirašytas Jungtinių Amerikos Valstijų, Europos Sąjungos bei jos valstybių narių, Islandijos ir Norvegijos Karalystės oro susisiekimo susitarimas

               JUNGTINĖS AMERIKOS VALSTIJOS (toliau – Jungtinės Valstijos),

               AUSTRIJOS RESPUBLIKA,

               BELGIJOS KARALYSTĖ,

               BULGARIJOS RESPUBLIKA,

               KROATIJOS RESPUBLIKA,

               KIPRO RESPUBLIKA,

               ČEKIJOS RESPUBLIKA,

               DANIJOS KARALYSTĖ,

               ESTIJOS RESPUBLIKA,

               SUOMIJOS RESPUBLIKA,

               PRANCŪZIJOS RESPUBLIKA,

               VOKIETIJOS FEDERACINĖ RESPUBLIKA,

               GRAIKIJOS RESPUBLIKA,

               VENGRIJA,

               AIRIJA,

               ITALIJOS RESPUBLIKA,

               LATVIJOS RESPUBLIKA,

               LIETUVOS RESPUBLIKA,

               LIUKSEMBURGO DIDŽIOJI HERCOGYSTĖ,

               MALTA,

               NYDERLANDŲ KARALYSTĖ,

               LENKIJOS RESPUBLIKA,

               PORTUGALIJOS RESPUBLIKA,

               RUMUNIJA,

               SLOVAKIJOS RESPUBLIKA,

               SLOVĖNIJOS RESPUBLIKA,

               ISPANIJOS KARALYSTĖ,

               ŠVEDIJOS KARALYSTĖ,

               JUNGTINĖ DIDŽIOSIOS BRITANIJOS IR ŠIAURĖS AIRIJOS KARALYSTĖ,

               Europos Sąjungos sutarties ir Sutarties dėl Europos Sąjungos veikimo susitariančiosios šalys ir Europos Sąjungos valstybės narės (toliau – valstybės narės),

               ir

               EUROPOS SĄJUNGA,

               ISLANDIJA,

                ir

               NORVEGIJOS KARALYSTĖ (toliau – Norvegija),

               atsižvelgdamos į Kroatijos Respublikos įstojimą į Europos Sąjungą 2013 m. liepos 1 d.,

               SUSITARĖ:

               1 straipsnis

               2011 m. birželio 16 ir 21 d. pasirašytas Jungtinių Amerikos Valstijų, Europos Sąjungos bei jos valstybių narių, Islandijos ir Norvegijos Karalystės oro susisiekimo susitarimas (toliau – 2011 m. susitarimas) taikomas Kroatijos Respublikai kaip Europos Sąjungos valstybei narei.

               2 straipsnis

               2011 m. susitarimo 2 straipsnis išbraukiamas ir pakeičiamas taip:

               „2 STRAIPSNIS

               Protokolais iš dalies pakeisto Oro susisiekimo susitarimo

               ir šio Susitarimo priedo taikymas

               2007 m. balandžio 25 ir 30 d. pasirašyto Europos bendrijos bei jos valstybių narių ir Jungtinių Amerikos Valstijų susitarimo dėl oro susisiekimo (toliau – Oro susisiekimo susitarimas) su pakeitimais, padarytais Jungtinių Amerikos Valstijų ir Europos Sąjungos bei jos valstybių narių 2010 m.  birželio 24 d.  pasirašytu Protokolu, kuriuo iš dalies keičiamas 2007 m. balandžio 25 ir 30 d. pasirašytas Europos bendrijos bei jos valstybių narių ir Jungtinių Amerikos Valstijų oro susisiekimo susitarimas, ir kitais pakeitimais, padarytais 2019 m. ________ pasirašytu Protokolu, kuriuo, atsižvelgiant į Kroatijos Respublikos įstojimą į Europos Sąjungą, iš dalies keičiamas 2007 m. balandžio 25 ir 30 d. pasirašytas Europos bendrijos bei jos valstybių narių ir Jungtinių Amerikos Valstijų oro susisiekimo susitarimas su pakeitimais, padarytais Jungtinių Amerikos Valstijų ir Europos Sąjungos bei jos valstybių narių 2010 m. birželio 24 d. pasirašytu Protokolu, kuriuo iš dalies keičiamas 2007 m. balandžio 25 ir 30 d. pasirašytas Europos bendrijos bei jos valstybių narių ir Jungtinių Amerikos Valstijų oro susisiekimo susitarimas (toliau – Protokolai), nuostatos (jos įtraukiamos pateikiant nuorodas) taikomos visoms šio Susitarimo susitariančiosioms šalims, atsižvelgiant į šio Susitarimo priedą.  Protokolais iš dalies pakeisto Oro susisiekimo susitarimo nuostatos Islandijai ir Norvegijai taikomos taip, lyg jos būtų Europos Sąjungos valstybės narės, kad Islandija ir Norvegija turėtų visas tame susitarime numatytas valstybių narių teises ir įsipareigojimus. Šio Susitarimo priedo nuostatos yra neatsiejama šio Susitarimo dalis.“

               3 straipsnis

               Visos nuorodos į „Protokolą“ 2011 m. susitarimo priede pakeičiamos nuorodomis į „Protokolus“.

               4 straipsnis

               2011 m. susitarimo priedo 6 punktas išbraukiamas ir pakeičiamas taip:

               „6. Protokolais iš dalies pakeisto Oro susisiekimo susitarimo I priedo 3 skirsnis išdėstomas taip:

               „Nepaisant šio Susitarimo 3 straipsnio, JAV oro susisiekimo bendrovės neturi teisės teikti krovinių vežimo paslaugų, kurios nėra Jungtinėms Valstijoms teikiamų paslaugų dalis, į punktus valstybėse narėse arba iš jų, išskyrus į punktus arba iš jų Kroatijos Respublikoje, Čekijos Respublikoje, Prancūzijos Respublikoje, Vokietijos Federacinėje Respublikoje, Liuksemburgo Didžiojoje Hercogystėje, Maltoje, Lenkijos Respublikoje, Portugalijos Respublikoje, Slovakijos Respublikoje, Islandijoje ir Norvegijos Karalystėje.“

               5 straipsnis

               Šis Protokolas įsigalioja vėlesnę iš šių datų:

               1. 2011 m. susitarimo įsigaliojimo dieną;

               2. 2019 m. ________ pasirašyto Protokolo, kuriuo, atsižvelgiant į Kroatijos Respublikos įstojimą į Europos Sąjungą, iš dalies keičiamas 2007 m. balandžio 25 ir 30 d. pasirašytas Europos bendrijos bei jos valstybių narių ir Jungtinių Amerikos Valstijų oro susisiekimo susitarimas su pakeitimais, padarytais Jungtinių Amerikos Valstijų ir Europos Sąjungos bei jos valstybių narių 2010 m.  birželio 24 d. pasirašytu Protokolu, kuriuo iš dalies keičiamas  2007 m. balandžio 25 ir 30 d. pasirašytas Europos bendrijos bei jos valstybių narių ir Jungtinių Amerikos Valstijų oro susisiekimo susitarimas, įsigaliojimo dieną  arba

               3. praėjus mėnesiui nuo paskutinės iš diplomatinių notų, kuriomis pasikeisdamos susitariančiosios šalys patvirtina, kad atliktos visos šiam Protokolui įsigalioti būtinos procedūros, pateikimo dienos.

               6 straipsnis

               Iki įsigaliojimo susitariančiosios šalys susitaria šį Protokolą laikinai taikyti (kiek leidžiama pagal taikytiną vidaus teisę) nuo jo pasirašymo dienos.

               Priimta keturiais egzemplioriais ………… 2019 m. ..............

               Jungtinių Amerikos Valstijų vardu

               Austrijos Respublikos,

               Belgijos Karalystės,

               Bulgarijos Respublikos,

               Kroatijos Respublikos,

               Kipro Respublikos,

               Čekijos Respublikos,

               Danijos Karalystės,

               Estijos Respublikos,

               Suomijos Respublikos,

               Prancūzijos Respublikos,

               Vokietijos Federacinės Respublikos,

               Graikijos Respublikos,

               Vengrijos,

               Airijos,

               Italijos Respublikos,

               Latvijos Respublikos,

               Lietuvos Respublikos,

               Liuksemburgo Didžiosios Hercogystės,

               Maltos,

               Nyderlandų Karalystės,

               Lenkijos Respublikos,

               Portugalijos Respublikos,

               Rumunijos,

               Slovakijos Respublikos,

               Slovėnijos Respublikos,

               Ispanijos Karalystės,

               Švedijos Karalystės,

               Jungtinės Didžiosios Britanijos ir Šiaurės Airijos Karalystės ir

               Europos Sąjungos vardu

               Islandijos vardu

               Norvegijos Karalystės vardu

               2 priedas

               Bendra deklaracija

               Jungtinių Amerikos Valstijų, Europos Sąjungos bei jos valstybių narių, Islandijos ir Norvegijos Karalystės atstovai patvirtino, kad 2019 m. ______ pasirašyto Protokolo, kuriuo, atsižvelgiant į Kroatijos  Respublikos įstojimą į Europos Sąjungą, iš dalies keičiamas 2011 m. birželio 16 ir 21 d. pasirašytas Jungtinių Amerikos Valstijų, Europos Sąjungos bei jos valstybių narių, Islandijos ir Norvegijos Karalystės oro susisiekimo susitarimas (toliau – Protokolas), tekstas turi būti patvirtintas autentišku kitomis kalbomis, kaip numatyta: arba prieš pasirašant Protokolą – pasikeičiant laiškais, arba pasirašius Protokolą – Jungtinio komiteto sprendimu.

               Atstovai taip pat patvirtino, kad terminas „kitos kalbos“ bendroje deklaracijoje, kuri yra 2011 m. birželio 16 ir 21 d. pasirašyto Jungtinių Amerikos Valstijų, Europos Sąjungos bei jos valstybių narių, Islandijos ir Norvegijos Karalystės oro susisiekimo susitarimo dalis, apima  prie Europos Sąjungos prisijungiančių valstybių narių kalbas.

               Ši bendra deklaracija yra neatsiejama Protokolo dalis.

               Jungtinių Amerikos Valstijų vardu

                     Europos Sąjungos

               ir jos valstybių narių vardu

               Islandijos vardu

                     Norvegijos Karalystės vardu


               EUROPOS KOMISIJA
            Briuselis, 2019 11 14
            COM(2019) 587 final
            2019/0260(NLE)
            Pasiūlymas
            TARYBOS SPRENDIMAS
            dėl pozicijos, kurios Europos Sąjungos vardu turi būti laikomasi Jungtiniame komitete, įsteigtame Europos bendrijos bei jos valstybių narių ir Kanados susitarimu dėl oro susisiekimo

               AIŠKINAMASIS MEMORANDUMAS

               1.Pasiūlymo dalykas

               Šis pasiūlymas teikiamas dėl sprendimo, kuriuo nustatoma pozicija, kurios Sąjungos vardu turi būti laikomasi pagal Europos bendrijos bei jos valstybių narių ir Kanados susitarimą dėl oro susisiekimo (toliau – Susitarimas)
                  1
                įsteigtame jungtiniame komitete.

               2.Pasiūlymo aplinkybės

               2.1.Europos bendrijos bei jos valstybių narių ir Kanados susitarimas dėl oro susisiekimo

               Tai yra išsamus susitarimas, kuriuo pakeičiamos atitinkamos galiojančių dvišalių susitarimų, kuriuos valstybės narės yra sudariusios su Kanada, nuostatos. Susitarimu panaikinami visi galiojantys Sąjungos oro vežėjų ir Kanados oro vežėjų teisių vykdyti skrydžius tarp Europos Sąjungoje ir Kanadoje esančių punktų apribojimai. Tai reiškia, kad Susitarimu pašalinamos kliūtys, trukdančios Sąjungos oro vežėjams pasinaudoti steigimosi teise Sąjungoje, įskaitant teisę į nediskriminacinį patekimą į rinką, kiek tai susiję su oro susisiekimo į Kanadą ir iš jos paslaugų teikimu.

               Susitarimas įsigaliojo 2019 m. gegužės 16 d.

               2.2.Jungtinis komitetas

               Jungtinis komitetas įsteigtas Susitarimo 17 straipsniu. Jo pagrindinės užduotys yra skatinti Šalių bendradarbiavimą ir svarstyti bet kokį su šio Susitarimo vykdymu ar įgyvendinimu susijusį klausimą, įskaitant toliau išvardytus klausimus, tačiau jais neapsiribojant: a) pagal šį Susitarimą teikiamoms oro susisiekimo paslaugoms poveikį darančių rinkos sąlygų peržiūra; b) keitimasis informacija, įskaitant konsultavimą dėl Susitarimui poveikį darančių vidaus įstatymų bei politikos krypčių keitimo; c) svarstymas, kokiose srityse būtų galima plėtoti Susitarimą, įskaitant rekomendacijas dėl Susitarimo pakeitimų; d) sąlygų, procedūrų ir pakeitimų, būtinų, kad naujos valstybės narės galėtų tapti šio Susitarimo Šalimis, rekomendavimas ir e) su investicijomis, nuosavybe ir kontrole susijusių klausimų svarstymas, taip pat patvirtinimas, kad įvykdytos laipsniško skrydžių teisių suteikimo sąlygos, išdėstytos šio Susitarimo 2 priede. Jungtinis komitetas taip pat plėtoja bendradarbiavimą ir skatina ekspertų lygiu keistis informacija apie naujas teisės aktų leidybos ar reglamentavimo iniciatyvas.

               Jungtinis komitetas priima sprendimus Susitarime aiškiai nustatytais atvejais; visi sprendimai priimami bendru sutarimu. Jungtinis komitetas priima sprendimą, kuriuo nustato savo darbo tvarkos taisykles.

               2.3.Numatomas Jungtinio komiteto aktas

               Per pirmąjį posėdį Jungtinis komitetas turi priimti sprendimą dėl Jungtinio komiteto darbo tvarkos taisyklių priėmimo (toliau – numatomas aktas).

               Numatomo akto paskirtis – remiantis Susitarimo 17 straipsnio 8 dalimi priimti Jungtinio komiteto veiklą reglamentuojančias darbo tvarkos taisykles, kad būtų galima įgyvendinti Susitarimą.

               3.Pozicija, kurios turi būti laikomasi Sąjungos vardu

               Pozicija, kurios Sąjungos vardu turi būti laikomasi, turėtų būti siekiama priimti Kanados ir ES jungtinio komiteto darbo tvarkos taisykles. Pozicija turėtų būti grindžiama Jungtinio komiteto sprendimo projektu.

               4.Teisinis pagrindas

               4.1.Procedūrinis teisinis pagrindas

               4.1.1.Principai

               Sutarties dėl Europos Sąjungos veikimo (SESV) 218 straipsnio 9 dalyje numatyti sprendimai, kuriais „nustatomos pozicijos, kurios Sąjungos vardu priimamos susitarimu įsteigtame organe, kai tam organui reikia priimti teisinę galią turinčius aktus, išskyrus aktus, papildančius arba pakeičiančius susitarimo institucinę struktūrą“.

               Sąvoka „teisinę galią turintys aktai“ apima aktus, turinčius teisinę galią pagal aptariamą organą reglamentuojančias tarptautinės teisės normas. Ji taip pat apima priemones, kurios nėra privalomos pagal tarptautinę teisę, tačiau „gali stipriai paveikti Sąjungos teisės akto leidėjo priimamų teisės aktų [...] turinį“.

               4.1.2.Taikymas aptariamuoju atveju

               Jungtinis komitetas yra įsteigtas susitarimu, būtent Europos bendrijos bei jos valstybių narių ir Kanados susitarimu dėl oro susisiekimo.

               Aktas, kurį Jungtinis komitetas turi priimti, yra teisinę galią turintis aktas, nes juo nustatomos Šalių pareigos pagal tarptautinę teisę.

               Numatomu aktu Susitarimo institucinė struktūra nepapildoma ir nekeičiama.

               Todėl siūlomo sprendimo procedūrinis teisinis pagrindas yra SESV 218 straipsnio 9 dalis.

               4.2.Materialinis teisinis pagrindas

               4.2.1.Principai

               Sprendimo pagal SESV 218 straipsnio 9 dalį materialinis teisinis pagrindas pirmiausia priklauso nuo numatomo akto, dėl kurio Sąjungos vardu nustatoma pozicija, tikslo ir turinio. Jeigu numatomu aktu siekiama dviejų tikslų arba jį sudaro dvi dalys ir jeigu vieną iš tų tikslų ar dalių galima laikyti pagrindiniu tikslu arba pagrindine dalimi, o kita dalis ar kiti tikslai yra tik papildomi, sprendimas pagal SESV 218 straipsnio 9 dalį turi būti grindžiamas tik vienu materialiniu teisiniu pagrindu – tuo, kurio reikalauja pagrindinis ar svarbesnis tikslas arba dalis.

               4.2.2.Taikymas aptariamuoju atveju

               Pagrindinis numatomo akto tikslas ir turinys yra susiję su oro transportu.

               Todėl siūlomo sprendimo materialinis teisinis pagrindas yra SESV 100 straipsnio 2 dalis.

               4.3.Išvada

               Siūlomo sprendimo teisinis pagrindas turėtų būti SESV 100 straipsnio 2 dalis kartu su SESV 218 straipsnio 9 dalimi.

               5.Numatomo akto skelbimas

               Kadangi Jungtinio komiteto akte bus nustatomos jo darbo tvarkos taisyklės, priėmus jį tikslinga paskelbti Europos Sąjungos oficialiajame leidinyje.

               2019/0260 (NLE)

               Pasiūlymas

               TARYBOS SPRENDIMAS

               dėl pozicijos, kurios Europos Sąjungos vardu turi būti laikomasi Jungtiniame komitete, įsteigtame Europos bendrijos bei jos valstybių narių ir Kanados susitarimu dėl oro susisiekimo

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 100 straipsnio 2 dalį kartu su 218 straipsnio 9 dalimi,

               atsižvelgdama į Europos Komisijos pasiūlymą,

               kadangi:

               (1)Sąjunga Tarybos sprendimu (ES) 2019/702
                  2
                sudarė Europos bendrijos bei jos valstybių narių ir Kanados susitarimą dėl oro susisiekimo (toliau – Susitarimas), ir jis įsigaliojo 2019 m. gegužės 16 d.;

               (2)Susitarimo tinkamam veikimui ir įgyvendinimui užtikrinti jo 17 straipsniu įsteigtas Jungtinis komitetas;

               (3)Susitarimo 17 straipsnio 8 dalyje numatyta, kad Jungtinis komitetas priima savo darbo tvarkos taisykles;

               (4)siekiant užtikrinti veiksmingą Susitarimo įgyvendinimą, turėtų būti priimtos Jungtinio komiteto darbo tvarkos taisyklės;

               (5)todėl Sąjungos pozicija Jungtiniame komitete turėtų būti grindžiama pridedamu Jungtinio komiteto sprendimo projektu,

               PRIĖMĖ ŠĮ SPRENDIMĄ:

               1 straipsnis

               Pozicija, kurios Sąjungos vardu turi būti laikomasi pirmajame Europos bendrijos bei jos valstybių narių ir Kanados susitarimo dėl oro susisiekimo 17 straipsniu įsteigto Jungtinio komiteto posėdyje, dėl Jungtinio komiteto darbo tvarkos taisyklių priėmimo grindžiama prie šio sprendimo pridedamu Jungtinio komiteto sprendimo projektu.

               2 straipsnis

               Šis sprendimas skirtas Komisijai.

               Priimta Briuselyje

                     Tarybos vardu

                     Pirmininkas

                     (1)

                        2019 m. balandžio 15 d. Tarybos sprendimas (ES) 2019/702 dėl Europos bendrijos bei jos valstybių narių ir Kanados susitarimo dėl oro susisiekimo sudarymo Sąjungos vardu, OL L 120, 2019 5 8, p. 1–2.

                     (2)

                        OL L 120, 2019 5 8, p. 1.

    ---documentbreak---

               EUROPOS KOMISIJA
            Briuselis, 2019 11 14
            COM(2019) 587 final
            PRIEDAS
            prie
            pasiūlymo dėl Tarybos sprendimo
            dėl pozicijos, kurios Europos Sąjungos vardu turi būti laikomasi Jungtiniame komitete, įsteigtame Europos bendrijos bei jos valstybių narių ir Kanados susitarimu dėl oro susisiekimo

               PRIEDAS

               Projektas

               [data]

               Kanados ir ES jungtinio komiteto, įsteigto Europos bendrijos bei jos valstybių narių ir Kanados susitarimu dėl oro susisiekimo, sprendimas Nr. 1/2019,

               kuriuo priimamos jo darbo tvarkos taisyklės

               KANADOS IR ES JUNGTINIS KOMITETAS,

               atsižvelgdamas į Europos bendrijos bei jos valstybių narių ir Kanados susitarimą dėl oro susisiekimo (toliau – Susitarimas), ypač į jo 17 straipsnį,

               NUSPRENDĖ:

               Vienintelis straipsnis

               Patvirtinamos šio sprendimo priede pateiktos Jungtinio komiteto darbo tvarkos taisyklės.

               Priimta

               Jungtinio komiteto vardu

               Europos Sąjungos delegacijos vadovas

               [vardas, pavardė]

               Kanados delegacijos vadovas

               [vardas, pavardė]

               Darbo tvarkos taisyklės

               JUNGTINIS KOMITETAS,

               atsižvelgdamas į Europos bendrijos bei jos valstybių narių ir Kanados susitarimą dėl oro susisiekimo, ypač į jo 17 straipsnį,

               PRIĖMĖ ŠIAS DARBO TVARKOS TAISYKLES:

               1 straipsnis

               Delegacijų vadovai

               1.
                     Jungtinį komitetą sudarys Šalių atstovai.

               2.
                     Jungtiniam komitetui bendrai pirmininkaus Šalių delegacijų vadovai.

               2 straipsnis

               Posėdžiai

               1.
                     Jungtinis komitetas posėdžiaus ne rečiau kaip kartą per metus; posėdžiai kiekvienoje Šalyje turės būti rengiami paeiliui. Be to, kiekviena Šalis gali prašyti sušaukti Jungtinio komiteto posėdį pagal Susitarimo 17 straipsnio 3 dalį.

               2.
                     Jungtinis komitetas gali rengti posėdžius tiesiogiai arba kitais būdais (telefoninės konferencijos ar vaizdo konferencijos).

               3 straipsnis

               Delegacijos

               1.
                     Prieš posėdį delegacijų vadovai informuos vienas kitą apie numatomą savo delegacijų sudėtį tame posėdyje.

               2.
                     Jungtiniam komitetui sutikus, oro transporto sektoriaus suinteresuotųjų šalių atstovai gali būti kviečiami dalyvauti posėdžiuose stebėtojų teisėmis.

               3.
                     Jungtinis komitetas gali nuspręsti į posėdžius kviesti kitas suinteresuotąsias šalis ar ekspertus, kad jie pateiktų informacijos konkrečiais klausimais.

               4 straipsnis

               Sekretoriatas

               Europos Komisijos pareigūnas ir Kanados Vyriausybės pareigūnas kartu eis Jungtinio komiteto sekretorių pareigas.

               5 straipsnis

               Posėdžių darbotvarkė

               1.
                     Delegacijų vadovai abipusiu susitarimu sudarys kiekvieno posėdžio preliminarią darbotvarkę. Kiek įmanoma, ši preliminari darbotvarkė bus parengiama ne vėliau kaip prieš penkiolika dienų iki posėdžio dienos, siekiant sudaryti palankias sąlygas išplatinti ją kiekvienos delegacijos nariams ir su jais pasikonsultuoti.

               2.
                     Jungtinis komitetas tvirtina darbotvarkę kiekvieno posėdžio pradžioje.  Jungtiniam komitetui sutikus, į preliminarią darbotvarkę neįtraukti klausimai gali būti įtraukti į darbotvarkę.

               3.
                     Delegacijų vadovai gali sutrumpinti 1 dalyje nurodytą terminą, kad būtų atsižvelgta į konkretaus klausimo skubumą.

               6 straipsnis

               Posėdžio protokolas

               1.
                     Kiekvieno Jungtinio komiteto posėdžio protokolo projektas bus parengiamas kiekvieno posėdžio pabaigoje. Jame bus nurodomi aptarti klausimai ir visos priimtos bendros išvados, įskaitant visas priimtas rekomendacijas ir sprendimus.

               2.
                     Posėdžio protokolą delegacijų vadovai raštu patvirtins per 30 dienų nuo posėdžio dienos arba iki bet kurios kitos dienos, dėl kurios nusprendė Susitarimo Šalys.

               3.
                     Patvirtintą posėdžio protokolą delegacijos vadovai pasirašys, ir kiekviena Šalis pasiliks sau vieną originalo kopiją. Šalys gali nuspręsti, kad šį reikalavimą tenkina elektroninių egzempliorių pasirašymas ir keitimasis jais.

               4.
                     Jeigu nebus susitarta kitaip, Jungtinio komiteto posėdžiai bus uždari.  Jei viena iš Šalių nepareikalaus kitaip, posėdžio protokolai ir, priklausomai nuo atvejo, pasikeitimas korespondencija bus vieši. Jei reikia, Jungtinis komitetas gali sutikti rekomenduoti pateikti bendrą pranešimą spaudai.

               7 straipsnis

               Rašytinė procedūra

               Jei būtina ir tam yra pagrįstų priežasčių, Jungtinio komiteto sprendimai ir rekomendacijos gali būti priimami taikant rašytinę procedūrą. Šiuo tikslu delegacijų vadovai keisis priemonių projektais, dėl kurių prašoma Jungtinio komiteto nuomonės, ir tie priemonių projektai vėliau gali būti patvirtinti apsikeičiant korespondencija.

               8 straipsnis

               Svarstymai

               1.
                     Jungtinis komitetas priims sprendimus ir rengs rekomendacijas bendro sutarimo pagrindu.

               2.
                     Jungtinio komiteto sprendimų ir rekomendacijų antraštėse turės būti įrašyta atitinkamai „Sprendimas“ arba „Rekomendacija“, toliau bus nurodomas eilės  numeris, priėmimo data ir dalykas.

               3.
                     Jungtinio komiteto sprendimus ir rekomendacijas pasirašys delegacijų vadovai ir jie bus pridedami prie posėdžio protokolo.

               4.
                     Visus Jungtinio komiteto priimtus sprendimus Šalys įgyvendins pagal savo vidaus procedūras.

               9 straipsnis

               Darbo grupės

               1.
                     Jungtinis komitetas gali sutarti sudaryti darbo grupes tam tikriems su Susitarimu susijusiems klausimams nagrinėti. Darbo grupės įgaliojimai bus tvirtinami Jungtiniame komitete ir įtraukiami į atitinkamą posėdžio protokolą.

               2.
                     Darbo grupių sudėtį nustatys Jungtinis komitetas.

               3.
                     Darbo grupės teiks ataskaitas Jungtiniam komitetui.  Jos negali priimti sprendimų, bet gali teikti rekomendacijas Jungtiniam komitetui.

               4.
                     Jungtinis komitetas gali bet kada nuspręsti nutraukti bet kurios darbo grupės veiklą, pakeisti jos įgaliojimus arba sukurti naujas grupes, skirtas padėti jam atlikti pareigas.

               10 straipsnis

               Išlaidos

               1.
                     Kiekvienos delegacijos nariai padengs savo išlaidas, susijusias su dalyvavimu posėdyje arba darbo grupėje.

               2.
                     Kitas su praktiniu posėdžių organizavimu susijusias išlaidas apmoka juos rengianti Šalis.

               11 straipsnis

               Darbo tvarkos taisyklių pakeitimai

               Jungtinis komitetas gali bet kuriuo metu iš dalies pakeisti šias darbo tvarkos taisykles pagal 8 straipsnį priimtu sprendimu.